हम सरल शेफालिका छी।
 मातल नवल मधुबालिका छी !
 उठि हमर मृदु विरूद गाबए,
पावन पवन हमरा जगाबए।
 चकित विस्मत चौंकि जहिना,
आँखि खुलि जाइछ हमर कल,
नूतन तरणि हमरा जगाबए !
 खसि पड़ल आकाशसँ जे,
विकच तारक-मालिका छी।
 हम सरल शेफालिका छी।
 अप्सरा नन्दन-वनक हम,
यक्षिणी अलकाक उज्जवल,
झड़ि पड़ै छी मृदुल-कोमल !
 चपल श्वेत मरालिका छी !
 हम सरल शेफालिका छी !
 सुन्दरी अभिसारिका हम,
प्रणय परिचारिका हम !
 चिर-अनन्त-कुमारिका हम !
 सुरभि संचालिका छी।
 हम सरल शेफालिका छी !
 श्वाससँ सुरभित हमर,
उन्मद रहय प्रातः समीकरण,
अरूण सालस नयन पाटल।
 पटल जागर-खिन्न उन्मन।
 वेदना पुनरपि चिरन्तन।
 हम सरल शेफालिका छी। 